L’Ajuntament impulsa la declaració de Bé d’Interés Cultural de la plaça de bous d’Algemesí
22 de setembre de 2023

L’Ajuntament ha acordat en el plenari (amb els 15 vots a favor de PP, PSOE i VOX, i 3 abstencions de Més Algemesí i EU) que s’inicie l’expedient per a la sol·licitud de declaració de Bé d’Interés Cultural del sistema constructiu de la plaça de bous d’Algemesí. La petició es presentarà a la Direcció de Cultura i Patrimoni de la Conselleria de Cultura i Esport.

Natxo Silvestre, regidor de Turisme, Festes i Tradicions, ha afirmat que: “Tots els algemesinencs sabem el mèrit que té esta plaça, perquè està feta amb fusta, cordes i claus, no està recolzada en cap façana i tampoc ve cap empresa externa a muntar-la. Són els propis cadafalers els que la munten i és un tresor que hem de protegir i conservar”.

La plaça de bous d’Algemesí és una obra excepcional de l’enginyeria popular valenciana gràcies a la seua execució, sistemes de seguretat i xarxa de passadissos que permeten la lliure circulació del públic per davall dels cadafals. Va ser dissenyada l’any 1947 per l’arquitecte Segura de Lago i compta amb una tècnica de construcció ancestral valenciana que a converteixen en una obra mestra.

Es pretén que la declaració del sistema constructiu de la plaça de bous com a BIC constribuïsca a la seua preservació i promoció.